אזרחים למען אוויר נקי

אזרחים למען אוויר נקי היא עמותה סביבתית ישראלית הפועלת לצמצום זיהום האוויר משריפות פיראטיות של פסולת. העמותה החלה את דרכה בנובמבר 2016, תחילה כוועד פעולה של תושבי מזרח השרון ומערב השומרון, והחל מאפריל 2018 כעמותה רשומה. מטרתה המוצהרת של העמותה היא להיאבק במפגעים סביבתיים, בדגש על השלכת פסולת בשטחים פתוחים ושריפת פסולת. כל פעילות העמותה נעשית על בסיס התנדבותי. שריפות פסולת הן אחד מגורמי זיהום האוויר העיקריים בישראל. אם בעבר התאפיינה התופעה בעיקר בשרפה של פסולת חקלאית בשולי חלקות והרחק ממגורי תושבים, הרי שכיום, עם התרחבות הערים, פוגעות השריפות באיכות חייהם ובבריאותם של מאות אלפי בני אדם. בנוסף, הלכו והתרחבו בשנים האחרונות שלוש תופעות נוספות: האחת היא שרפה של פסולת ביתית בשולי יישובים, הפוגעת כיום באוכלוסייה רחבה יותר מבעבר עקב הגידול באוכלוסייה והתפשטות הערים. השנייה היא שריפות פסולת באתרים פיראטיים הממוקמים באזורי תעשייה ובתוך יישובים. השלישית היא השלכה והצתה של פסולת בשטחים הפתוחים, ובה פסולת בניין, פגרים, צמיגים ועוד. על פי נתוני המשרד להגנת הסביבה שריפות פסולת הן גורם הפליטה מספר אחד בישראל של חלקיקים עדינים (PM2.5) והן אחראיות ל-38% מסך החלקיקים הנפלטים. הפסולת שנשרפת מגוונת, ומכילה בין השאר פלסטיק, ניילונים, אזבסט, דלקים, גומי וחומרי הדברה, הפולטים לאוויר בעת שריפתם חומרים רעילים. בין הנזקים הבריאותיים שגורמות השריפות ניתן למנות פגיעה במערכת ההורמונלית, במערכת העצבים ובפוריות, תחלואה נשימתית ולבבית, נזקים לכבד ולכליות, פגיעה בהתפתחות עוברים וסרטן. בסתיו 2016, עקב מפגעי ריח וזיהום אוויר חמורים בשרון המזרחי, התארגנה קבוצת תושבים והקימה ועד פעולה אזורי במטרה לשים קץ לריחות החריפים ולזיהום האוויר כתוצאה משריפות פסולת משני עבריו של הקו הירוק. בין מקימי ועד הפעולה נמנו תושבים מכפר סבא, הוד השרון, כוכב יאיר, צור יצחק, שער אפרים וצופים, ובחודשים שלאחר מכן הלכה והתרחבה הפעילות, סחפה אחריה תושבים מיישובים נוספים באזור, וכיסתה יישובים ובהם אוכלוסייה בת מאות אלפי תושבים מראש העין ועד קלנסווה. באפריל 2018, לאחר כשנה וחצי של פעילות נרשם ועד הפעולה כעמותה רשומה. לארגון אזרחים למען אוויר נקי מספר דרכי פעולה: ארגון הפגנות ומחאות ציבוריות, קידום מדיניות מול משרדי הממשלה, שדלנות בכנסת וברשויות המקומיות, העלאת הנושא לסדר היום התקשורתי ועוד. מאז תחילת פעילותו הארגון מוביל את המאבק בשריפות הפסולת ברמה הלאומית, ובפרק זמן קצר יחסית הצליח לרשום שורה של הישגים, ובהם: הכרה על ידי המשרד להגנת הסביבה בשריפות בשטחים פתוחים כגורם זיהום אוויר משמעותי במדינת ישראל (לצד תחבורה, תחנות כוח ותעשייה) תקצוב תוכנית לאומית לצמצום זיהום האוויר בשטחים פתוחים במסגרת תקציב המדינה לשנת 2019. במסגרת התוכנית הוקמה יחידת ינשו"פ של רשות הטבע והגנים למניעת השלכה ושריפת פסולת בשטחים הפתוחים. הכפופה למשרד להגנת הסביבה ועובדת בשיתוף פעולה עם המשטרה הירוקה. תיקון חוק שמירת הניקיון כך שהבערת פסולת תיחשב לעבירה פלילית עם סנקציות בצידה הקמת ועדת משנה של ועדת הפנים והגנת הסביבה של הכנסת לטיפול בזיהום אוויר הנגרם משריפות פסולת רתימת המשטרה הירוקה למבצעי אכיפה באזור המשולש הדרומי הפסקת פעילותם של אתרי פסולת פיראטיים בשומרון העמותה פועלת באמצעות עשרות מתנדבים, תושבי השרון ומערב השומרון שסובלים בעצמם מעשן השריפות באזורם. עם זאת, היא פועלת לפתרונות ברמה הלאומית ומובילה שיתופי פעולה עם ועדי פעולה וקבוצות תושבים מכל רחבי הארץ. אתר האינטרנט הרשמי של אזרחים למען אוויר נקי אזרחים למען אוויר נקי, ברשת החברתית פייסבוק אזרחים למען אוויר נקי, ברשת החברתית פייסבוק אזרחים למען אוויר נקי, באתר "גיידסטאר ישראל" לשכת המדענית הראשית דוח מצב הסביבה בישראל: נתונים מדדים מגמות (המשרד להגנת הסביבה, 2017) יובל בגנו, ‏כפר סבא: 500 אנשים מפגינים נגד שריפת הפסולת באזור, באתר מעריב אונליין, 8 בספטמבר 2017 עשרות הפגינו מול בית השר אלקין: "אל תחנקו לנו את הילדים" (אורכב 22.01.2020 בארכיון Wayback Machine) "השריפות הורגות את כולנו": עשרות הפגינו מול ביתו של כחלון בחיפה פעילות אכיפה ממוקדת של המשרד להגנת הסביבה במסגרת תוכנית פעולה לצמצום מטרדי שריפות הפסולת בשרון ובמשולש הדרומי הושגה הסכמה על הגדלת תקציב המשרד לשנת 2019 ב-10%, באתר המשרד להגנת הסביבה, ‏14/01/2018 פרוטוקול מס' 4 מישיבת ועדת משנה של ועדת הפנים והגנת הסביבה לטיפול בזיהום אוויר הישג לאזרחים למען אוויר נקי: הקנס על הבערת פסולת 224 אלף שקלים, באתר צומת השרון כפר סבא, ‏2018-07-19 איכות הסביבה: תוקם ועדת משנה לטיפול בזיהום אוויר, באתר רדיו קול חי, ‏2018-07-11